Bukit Bratak

Bukit Bratak () iya nya bukit ti bepalan ba Pelilih Menua Bau, Bagi Menua Kuching, Sarawak. Bukit tu bepalan urung 39 kilometrer (24 bt) ari Kuching, indu nengeri Sarawak.

 Sejarah 
Orang ke pemadu tumu diau ba bukit nya iya nya raban bansa Bidayuh, kelebih agi raban Jagoi-Bratak, lalu sida dipelabaka mindah ari Gunung Sungkong, Kalimantan Barat, Indonesia. Dipelabaka kebuah mindah entara sida tu laban deka ngiga mayuh agi tanah endur nanam umai padi sereta dikena nyeliahka ari pengerekai penyakit berampit. 

Urung taun 1838, bansa Iban ari Skrang ti beserakup enggau tuai perang Pengiran Mahkota nyerang kandang menua bukit Bratak deka ngayau. Orang laki ke diau ba bukit nya dibunuh, lalu indu enggau anak mit nyadi ulun. Nitihka riput James Brooke, ari serang nya, penyampau tubuh bansa Bidayuh ke nguan bukit nya majak kurang ari 230 ruang bilik ngagai 50 ruang bilik. Di baruh iring Panglima Kulow, enggau saup Rajah Putih, palan pengentap pendiau bukit Bratak digaga baru dalam taun 1841. Pengudah taun 1841, orang bukit Bratak udah mansutka diri ngagai kira-kira 30 bengkah genturung pendiau di pelilih menua Bau enggau Lundu. 

 Palan Pesaka Bung Bratak 
Palan Pesaka Bung Bratak (BBHC) iya nya sebengkah projek ti dipunka Gerempung Pesaka Bung Bratak. Pengawa ngaga palan nya begunaka ungkus RM8 juta ti dipelanja Opis Menteri Dagang Temuai enggau Main Asal Perintah Besai.  Palan nya digaga ba tuchung bukit, ti megai rega sejarah ti signifikan nuju bansa Bidayuh Jagoi-Bratak.

 Hari Bung Bratak 
Ninting 1hb Mei, bisi pengawa ninting taun ti dikumbai Hari Bung Bratak diatur ba bukit tu. Pengawa tu diintu dikena ngingatka serang orang Iban Skrang dalam taun 1838. Deklarasyen ngintu hari tu keterubah iya dianjung ngagai Gerempung Bansa Dayak Bidayuh dalam taun 1988.

Ba hari tu, pengawa mandangka budaya Bidayuh baka main asal, muzik enggau pemakai deka diatur komuniti Bidayuh.

 Kereban sanding 

Bratak